НэхъыфIхэм хабжэ
УФ-м и щIыналъэхэм я тхылъ тедзапIэ нэхъыфIхэм ящыщу къалъытащ Котляровхэ Мариерэ Викторрэ я IуэхущIапIэр.
2011 — 2012 гъэхэм Урысейм и щIыналъэхэм я къыдэкIыгъуэ нэхъыфIхэр щызэхуахьэсыну тхылъым хагъэхьэн папщIэ я лэжьыгъэхэм щыщ хуагъэхьыну Котляров зэщхьэгъусэхэм хъыбар кърагъэщIащ. А каталогыр утыку щрахьэнущ дуней псом и тхылъ щапIэ цIэрыIуэхэу Лейпциг, Франкфурт, Лондон, Париж, Пекин, Белград щекIуэкIынухэм.
Каталогым хагъэхьэну тхылъ къыхэхахэм (тедзапIи 10 — 12-м нэхърэ мынэхъыбэм яйхэм) гулъытэ хурагъэщIынущ хамэ къэралхэм я тхылъ тедзапIэхэмрэ тхылъ щапIэхэмрэ.
Европэм и бзэ нэхъыщхьэхэмкIэ къыдагъэкIыну каталогыр щхъуэкIэплъыкIэу щытынущ, тхылъ тедзапIэхэм я лэжьыгъэм ухэзыгъэгъуазэ хъыбар кIэщIи и гъусэу.
Котляровхэ я тедзапIэм теухуа напэкIуэцIитIым ихуащ «Черкесы: воины и мастера», «Заповедная страна: Кабардино-Балкария» сурэт альбомхэр, «Кавказ», «Народы Кавказа» сериехэм щыщ тхылъхэу «Балкария — страна гор и ущелий», «Абхазия — страна души» жыхуиIэхэр.
ГЪУКIАКЪУЭ Идар.
